Mary A. Wuorio

Mary A. Wuorio (9. marraskuuta 1924 Helsinki – 14. tammikuuta 1988 Helsinki) oli suomalainen päätoimittaja ja sarjakuvien suomentaja. Hän loi uransa Sanoma-yhtiön julkaisemien lehtien parissa.

Wuorio tuli Viikkosanomien toimitukseen vuonna 1952 ja oli sen toimitussihteerinä vuosina 1954–1957. Hän oli seuraavaksi Viikon Kertojat -lehden toimitussihteerinä 1957–1959 ja päätoimittajana 1959–1960. Hän toimitti myös Viikkosanomien vuonna 1958 julkaiseman tieteisnovellien kokoelmasarjan Aikamme tieteislukemisto. Wuorio oli Viikkosanomissa yksi Aatos Erkon luottotoimittajista. Erkko siirsi hänet vuonna 1960 Sanoma-yhtiön muutamaa vuotta aiemmin ostaman Me Naiset -naistenlehden toimitukseen.Antti Blåfield: Loistavat Erkot – Patruunat ja heidän päätoimittajansa, s. 180. Otava, Helsinki 2014. Wuorio toimi Me Naisten vastaavana päätoimittajana vuosina 1961–1968. Hänen kaudellaan lehden levikki saavutti kaikkien aikojen huippunsa, 223 350 kappaletta vuonna 1965.Raili Malmberg: ”Naisten ja kotien lehdet aikansa kuvastimina”, s. 233 teoksessa Suomen lehdistön historia 8: Yleisaikakauslehdet. Aikakauslehtien liitto/Kustannuskiila 1991. Me Naisten jälkeen Wuorio työskenteli vuodet 1968–1973 Sanoma-yhtiön toimitusjohtajan työryhmässä ja yhtiön kirjatoimituksessa.

Wuorio siirtyi myöhemmin sarjakuvien pariin. Hän oli Sanoman vuosina 1973–1974 julkaiseman Zoom-sarjakuvalehden päätoimittaja sen koko ilmestymisen ajan.Jukka Heiskanen: ”Käännössarjakuva Suomessa”, s. 525 teoksessa Suomennoskirjallisuuden historia I. Suomalaisen Kirjallisuuden Seura, Helsinki 2007. Viimeksi Wuorio oli Roope-setä-lehden ensimmäisenä päätoimittajana vuosina 1978–1984. Lisäksi hän suomensi suuren osan 1970- ja 1980-luvuilla julkaistuista vanhemmista Aku Ankan taskukirjoista, joiden värikäs suomen kieli oli pääosin hänen kynästään lähtöisin.Asiaa hakusanoista... Ankkalinnake-blogi 31.1.2012. Viitattu 2.3.2018. Wuorio suomensi vuosina 1973–1988 yli 60 Aku Ankan taskukirjaa ja useita muita Disney-sarjakuvien kokoelmia. Hän myös suomensi yhdessä Outi Wallin kanssa Sanoman vuosina 1976–1977 albumeina julkaisemat Albert Uderzon ja René Goscinnyn Umpah-pah-sarjat.Tekijähaku nimellä ”Mary Wuorio” Fennica-tietokanta. Viitattu 28.2.2018.

Lähteet

Luokka:Suomalaiset päätoimittajat
Luokka:Sarjakuvien suomentajat
Luokka:Sanoman henkilöstö
Luokka:Vuonna 1924 syntyneet
Luokka:Vuonna 1988 kuolleet